CELEX: 32013R0543
Language: mt
Date: 2013-06-14 00:00:00
Title: Regolament tal-Kummissjoni (UE) Nru 543/2013 tal- 14 ta’ Ġunju 2013 dwar is-sottomissjoni u l-pubblikazzjoni ta’ data (dejta) fis-swieq tal-elettriku u li jemenda l-Anness I tar-Regolament (KE) Nru 714/2009 tal-Parlament Ewropew u tal-Kunsill  Test b’relevanza għaż-ŻEE

15.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 163/1
            
         REGOLAMENT TAL-KUMMISSJONI (UE) Nru 543/2013
   tal-14 ta’ Ġunju 2013
   dwar is-sottomissjoni u l-pubblikazzjoni ta’ data (dejta) fis-swieq tal-elettriku u li jemenda l-Anness I tar-Regolament (KE) Nru 714/2009 tal-Parlament Ewropew u tal-Kunsill
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-netwerk għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (1), u b’mod partikolari l-Artikolu 18(5) tiegħu,
   Billi:
   
               (1)
            
            
               Ir-Regolament (KE) Nru 714/2009, u b’mod partikolari l-Artikolu 15 tiegħu u l-punt 5 tal-Linji Gwida dwar il-ġestjoni u l-allokazzjoni tal-kapaċità ta’ trasferiment disponibbli ta’ interkonnessjonijiet bejn sistemi nazzjonali, stabbiliti fl-Anness I ta’ dak ir-Regolament, jistabbilixxi rekwiżiti għall-Operaturi tas-Sistemi ta’ Trażmissjoni (“TSOs”) sabiex jippubblikaw data (dejta) dwar id-disponibbiltà tan-netwerks, dwar il-kapaċitajiet tal-interkonnetturi transfruntiera u dwar waqfien tal-ġenerazzjoni, tat-tagħbija u tan-netwerk.
            
         
               (2)
            
            
               L-Artikolu 4(4) tar-Regolament (UE) Nru 1227/2011 tal-Parlament Ewropew u tal-Kunsill tal-25 ta' Ottubru 2011 dwar l-integrità u t-trasparenza tas-swieq tal-enerġija bl-ingrossa (2) jirrikonoxxi li l-pubblikazzjoni ta’ informazzjoni privileġġata skont ir-Regolament (KE) Nru 714/2009 jew ta’ linji gwida adottati skont dak ir-Regolament tikkostitwixxi żvelar pubbliku simultanju, komplet u effikaċi.
            
         
               (3)
            
            
               Id-disponibbiltà ta’ tali dejta hija indispensabbli għall-abbiltà tal-parteċipanti tas-suq li jieħdu deċiżjonijiet effikaċi relatati mal-produzzjoni, mal-konsum u man-negozjar. L-integrazzjoni tas-suq aktar profonda u l-iżvilupp rapidu ta’ sorsi intermittenti ta’ ġenerazzjoni tal-enerġija rinnovabbli, bħall-enerġija mir-riħ u mix-xemx, jirrikjedu l-iżvelar ta’ informazzjoni kompleta, disponibbli f’waqtha, ta’ kwalità għolja u li tinftiehem faċilment relatata mal-prinċipji fundamentali tal-provvista u d-domanda.
            
         
               (4)
            
            
               Id-disponibbiltà f’waqtha ta’ settijiet kompleti ta’ dejta dwar il-prinċipji fundamentali għandha żżid ukoll is-sikurezza tal-provvisti tal-enerġija. Hija għandha tippermetti li l-partijiet tas-suq iqabblu b’mod preċiż il-provvista u d-domanda billi jnaqqsu r-riskju għall-qtugħ tad-dawl. Bħala riżultat, it-TSOs għandhom ikunu kapaċi jikkontrollaw in-netwerks tagħhom aħjar u joperawhom f’kondizzjonijiet aktar prevedibbli u sikuri.
            
         
               (5)
            
            
               Il-miżuri ta’ trasparenza attwali ma jissodisfawx dawn il-kriterji kompletament. Barra minn hekk, l-informazzjoni rilevanti tas-suq hija distribwita b’mod irregolari fost il-parteċipanti tas-suq billi l-parteċipanti stabbiliti kbar għandhom aċċess esklussiv għall-informazzjoni rigward l-assi tagħhom stess, li tpoġġi lill-parteċipanti tas-suq ġodda jew lill-parteċipanti mingħajr assi fi żvantaġġ.
            
         
               (6)
            
            
               Il-parteċipanti tas-suq għandhom jiġu pprovduti b’informazzjoni f’waqtha dwar il-konsum mistenni. Din l-informazzjoni għandha tiġi aġġornata regolarment u tiġi pprovduta għal perjodi ta’ żmien differenti. Ir-riżultat reali tal-konsum mistenni għandu jkun disponibbli wkoll ftit wara l-ħin reali.
            
         
               (7)
            
            
               L-informazzjoni dwar in-nuqqas ta’ disponibbiltà ppjanata u mhux ippjanata ta’ ġenerazzjoni tal-elettriku u ta’ unitajiet ta’ konsum hija fost l-aktar informazzjoni rilevanti u importanti dwar il-provvista u d-domanda għall-parteċipanti tas-suq. Il-parteċipanti tas-suq u t-TSOs għandhom jiġu pprovduti b’informazzjoni dettaljata dwar fejn, meta u għaliex l-unitajiet mhumiex jew mhux ser ikunu disponibbli biex jiġġeneraw jew jikkonsmaw l-elettriku u meta huma mistennija li jerġgħu jibdew joperaw. Dan għandu jgħin ukoll lit-TSOs sabiex jallokaw mill-ġdid ir-riżervi b’mod aħjar li jnaqqas il-probabbiltà tal-qtugħ tad-dawl.
            
         
               (8)
            
            
               Il-parteċipanti tas-suq u t-TSOs għandhom jirċievu wkoll informazzjoni dettaljata dwar il-kapaċità globali tal-ġenerazzjoni installata, l-estimi dwar il-ġenerazzjoni totali skedata, inkluż separatament għall-ġenerazzjoni intermittenti u d-dejta fil-livell tal-unitajiet dwar il-ġenerazzjoni effettiva tal-faċilitajiet akbar ta’ produzzjoni.
            
         
               (9)
            
            
               Sabiex ikun jista’ jittrasferixxi l-enerġija minn fejn hija disponibbli għal fejn hija l-aktar meħtieġa u jaġġusta l-portafolli kif xieraq, is-suq għandu jiġi pprovdut b’informazzjoni dwar in-nuqqas ta’ disponibbiltà ppjanata u mhux ippjanata tal-infrastruttura eżistenti ta’ trażmissjoni transkonfinali (transfruntiera) u tal-pjanijiet dwar l-iżviluppi tal-infrastruttura. Barra minn hekk, it-TSOs għandhom jipprovdu u jaġġornaw regolarment id-dejta dwar il-kapaċitajiet ta’ trasferiment transfruntiera ppjanati u offruti għal limiti differenti ta’ żmien, kif ukoll informazzjoni relatata mal-allokazzjoni u l-użu tal-kapaċitajiet.
            
         
               (10)
            
            
               L-utilizzazzjoni rapida tas-sorsi ta’ ġenerazzjoni intermittenti ’l bogħod miċ-ċentri tal-konsum, ġabet magħha dejjem aktar konġestjoni fl-infrastruttura tat-trażmissjoni f’partijiet kbar tal-Ewropa. Bil-għan tittaffa l-konġestjoni, it-TSOs bdew jintervjenu dejjem aktar fl-operazzjonijiet tas-suq billi taw struzzjonijiet lill-parteċipanti tas-suq sabiex ibiddlu l-impenji tagħhom relatati mal-ġenerazzjoni jew man-negozjar. Sabiex is-suq ikun jista’ jifhem fejn u għaliex il-miżuri ta’ ġestjoni tal-konġestjoni saru meħtieġa, it-TSOs għandhom jipprovdu informazzjoni f’waqtha, dettaljata u raġunata dwar l-azzjonijiet tagħhom.
            
         
               (11)
            
            
               Saħansitra wara ppjanar bir-reqqa, il-produtturi, il-fornituri u n-negozjanti jistgħu jsibu ruħhom żbilanċjati u esposti għas-sistema ta’ bbilanċjar u ta’ aġġustament tat-TSOs. Sabiex inaqqsu bl-aħjar mod ir-riskju ta’ żbilanċ, il-parteċipanti tas-suq jeħtieġu informazzjoni preċiża, ċara u f’waqtha dwar is-swieq tal-ibbilanċjar. It-TSOs għandhom jipprovdu tali informazzjoni f’format komparabbli fil-livell transfruntiera, billi jinkludu dettalji dwar ir-riżervi li kienu kkuntrattjaw, il-prezzijiet imħallsa u l-volumi attivati għal skopijiet ta’ bbilanċjar.
            
         
               (12)
            
            
               It-TSOs ta’ sikwit huma s-sors primarju ta’ informazzjoni fundamentali rilevanti. Huma jintużaw ukoll sabiex jiġbru u jivvalutaw ammonti kbar ta’ informazzjoni għal skopijiet ta’ tħaddim tas-sistema. Sabiex jipprovdu ħarsa ġenerali lejn l-informazzjoni rilevanti madwar l-Unjoni, it-TSOs għandhom jiffaċilitaw il-ġbir, il-verifika u l-ipproċessar tad-dejta, filwaqt li n-Netwerk Ewropew ta’ Operaturi tas-Sistemi ta’ Trażmissjoni għall-Elettriku (“l-ENTSO għall-Elettriku”) għandu jagħmel id-dejta disponibbli għall-pubbliku permezz ta’ pjattaforma ċentrali ta’ trasparenza tal-informazzjoni. Sabiex jagħmel l-aħjar użu mis-sorsi ta’ trasparenza eżistenti, l-ENTSO għall-Elettriku għandu jkun jista’ jirċievi informazzjoni għall-pubblikazzjoni permezz ta’ partijiet terzi bħal swieq tal-elettriku u pjattaformi ta’ trasparenza.
            
         
               (13)
            
            
               Għalhekk, l-Anness I tar-Regolament (KE) Nru 714/2009 għandu jiġi emendat skont dan.
            
         
               (14)
            
            
               Dan ir-Regolament ġie adottat fuq il-bażi tar-Regolament (KE) Nru 714/2009 li huwa jissupplimenta u li huwa jifforma parti integrali minnu. Ir-referenzi għar-Regolament (KE) Nru 714/2009 f’atti legali oħra għandhom jinftiehmu li qed jirreferu wkoll għal dan ir-Regolament.
            
         
               (15)
            
            
               Il-miżuri stipulati f’dan ir-Regolament huma konformi mal-opinjoni tal-Kumitat imsemmi fl-Artikolu 23(1) tar-Regolament (KE) Nru 714/2009,
            
         ADOTTAT DAN IR-REGOLAMENT:
   Artikolu 1
   Suġġett
   Dan ir-Regolament jistabbilixxi s-sett komuni u minimu ta’ dejta relatata mal-ġenerazzjoni, mat-trasportazzjoni u mal-konsum tal-elettriku li għandu jkun disponibbli għall-parteċipanti tas-suq. Huwa jipprovdi wkoll għall-ġbir u l-pubblikazzjoni ċentrali tad-dejta.
   Artikolu 2
   Definizzjonijiet
   Għall-finijiet ta’ dan ir-Regolament, għandhom japplikaw id-definizzjonijiet fl-Artikolu 2 tar-Regolament (KE) Nru 714/2009. Barra minn hekk, għandhom japplikaw ukoll id-definizzjonijiet li ġejjin:
   
               (1)
            
            
               “riżervi ta’ bbilanċjar” tfisser ir-riżorsi kollha, jekk jiġu akkwistati ex ante jew f’ħin reali, jew skont l-obbligi legali, li huma disponibbli għat-TSO għal skopijiet ta’ bbilanċjar;
            
         
               (2)
            
            
               “unità taż-żmien għall-ibbilanċjar” tfisser il-perjodu ta’ żmien li għalih jiġi stabbilit il-prezz għar-riżervi ta’ bbilanċjar;
            
         
               (3)
            
            
               “żona tal-offerti” tfisser l-akbar żona ġeografika li fiha l-parteċipanti tas-suq ikunu jistgħu jinnegozjaw l-enerġija mingħajr allokazzjoni tal-kapaċità;
            
         
               (4)
            
            
               “allokazzjoni tal-kapaċità” tfisser l-attribuzzjoni tal-kapaċità transżonali;
            
         
               (5)
            
            
               “unità tal-konsum” tfisser riżorsa li tirċievi l-enerġija elettrika għall-użu tagħha stess, minbarra t-TSOs u l-Operaturi tas-Sistemi tad-Distribuzzjoni (“DSOs”);
            
         
               (6)
            
            
               “żona ta’ kontroll” tfisser parti koerenti tas-sistema interkonnessa, imħaddma minn operatur waħdieni tas-sistema u għandha tinkludi t-tagħbijiet fiżiċi konnessi u/jew l-unitajiet tal-ġenerazzjoni, jekk ikun hemm;
            
         
               (7)
            
            
               “kapaċità kkoordinata tat-trażmissjoni netta” tfisser metodu għall-kalkolu tal-kapaċità bbażat fuq il-prinċipju tal-valutazzjoni u tad-definizzjoni ex-ante ta’ skambju kummerċjali ta’ enerġija massima bejn żoni tal-offerti kontigwi;
            
         
               (8)
            
            
               “element ta’ netwerk kritiku” tfisser element ta’ netwerk fi ħdan żona tal-offerti jew bejn iż-żoni tal-offerti meħuda f’kunsiderazzjoni fil-proċess ta’ kalkolu tal-kapaċità, b’tali mod li jiġi llimitat l-ammont ta’ enerġija li tista’ tiġi skambjata;
            
         
               (9)
            
            
               “ibbilanċjar ta’ żona b’kontroll reċiproku” tfisser skema ta’ bbilanċjar fejn TSO jista’ jirċievi offerti għal attivazzjoni li tkun ġejja minn żoni ta’ TSOs oħrajn. Tali skema ma tinkludix id-dispaċċ mill-ġdid jew il-konsenja ta’ enerġija ta’ emerġenza;
            
         
               (10)
            
            
               “kapaċità transżonali” tfisser kemm is-sistemi interkonnessi jkunu jistgħu jakkomodaw it-trasferiment tal-enerġija bejn iż-żoni tal-offerti;
            
         
               (11)
            
            
               il-“munita” hija l-euro jekk mill-inqas parti waħda taż-żona/i tal-offerti kkonċernata/i tkun parti minn pajjiż fejn l-euro hija valuta legali. Fi kwalunkwe każ ieħor, din tkun il-munita lokali;
            
         
               (12)
            
            
               “cut-off time” tfisser il-punt fiż-żmien meta t-TSOs ikunu jridu jikkonfermaw in-nominazzjonijiet kollha li jaqblu mas-suq. Il-“cut-off time” jirreferi mhux biss għas-swieq ta’ kuljum jew tal-istess jum iżda wkoll għas-swieq differenti li jkopru l-aġġustamenti tal-iżbilanċ u l-allokazzjoni tar-riżervi;
            
         
               (13)
            
            
               “tpartit kummerċjali” tfisser skambju kummerċjali transżonali mibdi mill-operaturi tas-sistema bejn żewġ żoni tal-offerti sabiex itaffu l-konġestjoni fiżika;
            
         
               (14)
            
            
               “fornitur tad-dejta” tfisser l-entità li qiegħda tibgħat id-dejta lejn il-pjattaforma ċentrali ta’ trasparenza tal-informazzjoni;
            
         
               (15)
            
            
               “allokazzjoni espliċita” tfisser l-allokazzjoni tal-kapaċità transżonali biss, mingħajr it-trasferiment tal-enerġija;
            
         
               (16)
            
            
               “parametri bbażati fuq il-fluss” tfisser il-marġnijiet disponibbli fuq l-elementi tan-netwerk kritiku b’fatturi assoċjati mad-distribuzzjoni ta’ trasferiment tal-enerġija;
            
         
               (17)
            
            
               “unità ta’ ġenerazzjoni” tfisser ġeneratur waħdieni tal-elettriku li jappartjeni għal unità ta’ produzzjoni;
            
         
               (18)
            
            
               “allokazzjoni impliċita” tfisser metodu ta’ amministrazzjoni tal-konġestjoni li permezz tiegħu l-enerġija tinkiseb fl-istess ħin bħall-kapaċità transżonali;
            
         
               (19)
            
            
               “unità ta’ ħin tas-suq” tfisser il-perjodu li għalih jiġi stabbilit il-prezz tas-suq jew l-iqsar perjodu ta’ żmien komuni possibbli għaż-żewġ żoni tal-offerti, jekk l-unitajiet tal-ħin tas-suq tagħhom ikunu differenti;
            
         
               (20)
            
            
               “kapaċità offruta” tfisser il-kapaċità transżonali offruta mill-allokatur tal-kapaċità tat-trażmissjoni lis-suq;
            
         
               (21)
            
            
               “ippjanat” tfisser avveniment magħruf ex-ante mill-proprjetarju primarju tad-dejta;
            
         
               (22)
            
            
               “fattur ta’ distribuzzjoni tat-trasferiment tal-enerġija” tfisser rappreżentazzjoni tal-fluss fiżiku fuq element ta’ netwerk kritiku kkawżat mill-varjazzjoni tal-pożizzjoni netta ta’ żona tal-offerti;
            
         
               (23)
            
            
               “proprjetarju primarju tad-dejta” tfisser l-entità li toħloq id-dejta;
            
         
               (24)
            
            
               “unità tal-produzzjoni” tfisser faċilità għall-ġenerazzjoni tal-elettriku kkostitwita minn unità ta’ ġenerazzjoni waħdanija jew minn aggregazzjoni ta’ unitajiet ta’ ġenerazzjoni;
            
         
               (25)
            
            
               “profil” tfisser fruntiera ġeografika bejn żona tal-offerti waħda u bosta żoni tal-offerti ġirien;
            
         
               (26)
            
            
               “dispaċċ mill-ġdid” tfisser miżura attivata minn operatur wieħed tas-sistema jew minn bosta operaturi tas-sistema permezz tat-tibdil fil-mudell tal-ġenerazzjoni u/jew tat-tagħbija sabiex jinbidlu l-flussi fiżiċi fis-sistema tat-trażmissjoni u tittaffa l-konġestjoni fiżika;
            
         
               (27)
            
            
               “tagħbija totali”, inkluż it-telf mingħajr l-elettriku użat għall-ħażna tal-enerġija, tfisser tagħbija ugwali għall-ġenerazzjoni u kull importazzjoni, imnaqqsa minn kull esportazzjoni u l-elettriku użat għall-ħażna tal-enerġija;
            
         
               (28)
            
            
               “allokatur tal-kapaċità tat-trażmissjoni” tfisser l-entità awtorizzata mit-TSOs li tamministra l-allokazzjoni tal-kapaċitajiet transżonali;
            
         
               (29)
            
            
               “tagħbija vertikali” tfisser l-ammont totali ta’ enerġija li toħroġ min-netwerk tat-trażmissjoni għan-netwerks tad-distribuzzjoni, għall-klijenti finali konnessi direttament jew għall-parti konsumatriċi tal-ġenerazzjoni;
            
         
               (30)
            
            
               “marġni ta’ previżjoni b’sena bil-quddiem” tfisser id-differenza bejn il-previżjoni annwali tal-kapaċità tal-ġenerazzjoni disponibbli u l-previżjoni annwali tat-tagħbija massima totali billi jittieħdu f’kunsiderazzjoni l-previżjoni tal-kapaċità tal-ġenerazzjoni totali, il-previżjoni tad-disponibbiltà tal-ġenerazzjoni u l-previżjoni tar-riżervi kkuntrattati għas-servizzi tas-sistema;
            
         
               (31)
            
            
               “ħin” tfisser il-ħin lokali fi Brussell.
            
         Artikolu 3
   Stabbiliment ta’ pjattaforma ċentrali ta’ trasparenza tal-informazzjoni
   1.   Għandha tiġi stabbilita pjattaforma ċentrali ta’ trasparenza tal-informazzjoni u din titħaddem b’mod kosteffikaċi fi ħdan in-Netwerk Ewropew ta’ Operaturi tas-Sistemi ta’ Trażmissjoni għall-Elettriku (l-“ENTSO għall-Elettriku”). L-ENTSO għall-Elettriku għandu jippubblika fil-pjattaforma ċentrali ta’ trasparenza tal-informazzjoni d-dejta kollha li t-TSOs huma mitluba jissottomettu lill-ENTSO għall-Elettriku skont dan ir-Regolament.
   Il-pjattaforma ċentrali ta’ trasparenza tal-informazzjoni għandha tkun disponibbli għall-pubbliku mingħajr ħlas permezz tal-Internet u għandha tkun disponibbli mill-inqas bl-Ingliż.
   Id-dejta għandha tkun aġġornata, faċilment aċċessibbli, li tista’ titniżżel u disponibbli għal mill-inqas 5 snin. L-aġġornamenti tad-dejta għandu jkollhom it-timbru bil-ħin, għandhom ikunu arkivjati u għandhom jitqiegħdu għad-disponibbiltà tal-pubbliku.
   2.   L-ENTSO għall-Elettriku għandu jissottometti proposta li tikkonċerna t-tħaddim tal-pjattaforma ċentrali ta’ trasparenza tal-informazzjoni u l-ispejjeż assoċjati lill-Aġenzija għall-Kooperazzjoni tar-Regolaturi tal-Enerġija (“l-Aġenzija”) erba’ xhur wara d-dħul fis-seħħ ta’ dan ir-Regolament. L-Aġenzija għandha tipprovdi l-opinjoni tagħha fi żmien tliet xhur mid-data tas-sottomissjoni tal-proposta.
   3.   L-ENTSO għall-Elettriku għandu jiżgura li l-pjattaforma ċentrali ta’ trasparenza tal-informazzjoni tkun operattiva 18-il xahar wara d-dħul fis-seħħ ta’ dan ir-Regolament.
   Artikolu 4
   Sottomissjoni u pubblikazzjoni tad-dejta
   1.   Il-proprjetarji primarji tad-dejta għandhom jissottomettu d-dejta lit-TSOs skont l-Artikoli 6 sa 17. Huma għandhom jiżguraw li d-dejta li huma jipprovdu lit-TSOs, jew fejn ipprovdut skont il-paragrafu 2 lill-fornituri tad-dejta, tkun kompleta, tal-kwalità meħtieġa u mogħtija b’mod li t-TSOs jew il-fornituri tad-dejta jkunu jistgħu jipproċessaw u jwasslu d-dejta lill-ENTSO għall-Elettriku fi żmien suffiċjenti li jippermetti lill-ENTSO għall-Elettriku jissodisfaw l-obbligi tiegħu skont dan ir-Regolament b’rabta mal-iskedar f’waqtu tal-pubblikazzjoni tal-informazzjoni.
   It-TSOs, jew fejn relevanti l-fornituri tad-dejta għandhom jipproċessaw id-dejta li jirċievu u jipprovduha lill-ENTSO għall-Elettriku għall-pubblikazzjoni fi żmien xieraq dovut.
   2.   Il-proprjetarji primarji tad-dejta jistgħu jissodisfaw l-obbligu tagħhom stipulat fil-paragrafu 1 billi jissottomettu d-dejta direttament lill-pjattaforma ċentrali ta’ trasparenza tal-informazzjoni, bil-kondizzjoni li jużaw parti terza li taġixxi bħala fornitur tad-dejta f’isimhom. Dan il-mod ta’ kif tiġi sottomessa d-dejta għandu jkun soġġett għall-qbil minn qabel tat-TSO, li jkun il-proprjetarju primarju taż-żona ta’ kontroll. Meta jagħti l-qbil tiegħu, it-TSO għandu jivvaluta jekk il-fornitur tad-dejta jissodisfax ir-rekwiżiti msemmija fil-punti (b) u (c) tal-Artikolu 5 l-ewwel subparagrafu.
   3.   It-TSOs għandhom jitqiesu bħala proprjetarji primarji tad-dejta għall-finijiet tal-Artikoli 6 sa 17, ħlief jekk jiġi ddikjarat mod ieħor.
   4.   F’każ li żona tal-offerti tkun tikkonsisti minn bosta żoni ta’ kontroll fi Stati Membri differenti, l-ENTSO għall-Elettriku għandu jippubblika d-dejta msemmija fil-paragrafu 1 separatament għall-Istati Membri kkonċernati.
   5.   Bla ħsara għall-obbligi tat-TSOs u tal-ENTSO għall-Elettriku stabbiliti fil-paragrafu 1 u fl-Artikolu 3, id-dejta tista’ tiġi ppubblikata wkoll fuq is-siti elettroniċi tat-TSOs jew ta’ partijiet oħrajn.
   6.   L-awtoritajiet regolatorji nazzjonali għandhom jiżguraw li l-proprjetarji primarji tad-dejta, it-TSOs u l-fornituri tad-dejta jikkonformaw mal-obbligi tagħhom skont dan ir-Regolament.
   Artikolu 5
   Manwal tal-proċeduri
   1.   L-ENTSO għall-Elettriku għandu jiżviluppa manwal li jispeċifika:
   
               (a)
            
            
               id-dettalji u l-format tas-sottomissjoni tad-dejta stabbiliti fl-Artikolu 4(1);
            
         
               (b)
            
            
               il-modi u l-formati standardizzati tal-iskambju u l-komunikazzjoni tad-dejta bejn il-proprjetarji primarji tad-dejta, it-TSOs, il-fornituri tad-dejta u l-ENTSO għall-Elettriku;
            
         
               (c)
            
            
               il-kriterji tekniċi u operattivi li l-fornituri tad-dejta jkollhom jissodisfaw meta jipprovdu d-dejta lill-pjattaforma ċentrali ta’ trasparenza tal-informazzjoni;
            
         
               (d)
            
            
               il-klassifikazzjoni xierqa tat-tipi ta’ produzzjoni msemmija fl-Artikoli 14(1), 15(1) u 16(1).
            
         L-ENTSO għall-Elettriku għandu jiżviluppa l-manwal wara konsultazzjoni miftuħa u trasparenti mal-partijiet interessati.
   L-ENTSO għall-Elettriku għandu jagħmel il-manwal disponibbli għall-pubbliku.
   Meta jkun meħtieġ, l-ENTSO għall-Elettriku għandu jaġġorna l-manwal. Qabel ma jippubblika jew jaġġorna l-manwal, l-ENTSO għall-Elettriku għandu jissottometti abbozz lill-Aġenzija għall-opinjoni tagħha, li għandha tiġi pprovduta mill-Aġenzija fi żmien xahrejn. L-abbozz tal-ewwel ħarġa għandu jiġi sottomess lill-Aġenzija fi żmien erba’ xhur wara d-dħul fis-seħħ ta’ dan ir-Regolament.
   Artikolu 6
   Informazzjoni dwar it-tagħbija totali
   1.   Għaż-żoni ta’ kontroll tagħhom, it-TSOs għandhom jikkalkolaw u jissottomettu d-dejta li ġejja lill-ENTSO għall-Elettriku għal kull żona tal-offerti:
   
               (a)
            
            
               it-tagħbija totali għal kull unità ta’ ħin tas-suq;
            
         
               (b)
            
            
               previżjoni ta’ jum bil-quddiem tat-tagħbija totali għal kull unità ta’ ħin tas-suq;
            
         
               (c)
            
            
               previżjoni ta’ ġimgħa bil-quddiem tat-tagħbija totali għal kull jum tal-ġimgħa ta’ wara, li għandu jinkludi, għal kull jum, valur massimu u minimu tat-tagħbija;
            
         
               (d)
            
            
               previżjoni ta’ xahar bil-quddiem tat-tagħbija totali għal kull ġimgħa tax-xahar ta’ wara, li għandu jinkludi, għal kull ġimgħa partikolari, valur massimu u minimu tat-tagħbija;
            
         
               (e)
            
            
               previżjoni ta’ sena bil-quddiem tat-tagħbija totali għal kull ġimgħa tas-sena ta’ wara, li għandu jinkludi, għal kull ġimgħa partikolari, valur massimu u minimu tat-tagħbija.
            
         2.   L-informazzjoni msemmija
   
               (a)
            
            
               fil-punt (a) tal-paragrafu 1 għandha tiġi ppubblikata mhux aktar tard minn siegħa wara l-perjodu operattiv;
            
         
               (b)
            
            
               fil-punt (b) tal-paragrafu 1 għandha tiġi ppubblikata mhux aktar tard minn sagħtejn qabel ma jagħlaq is-suq ta’ jum bil-quddiem fiż-żona tal-offerti u għandha tiġi aġġornata meta jseħħu bidliet sinifikanti;
            
         
               (c)
            
            
               fil-punt (c) tal-paragrafu 1 għandha tiġi ppubblikata kull nhar ta’ Ġimgħa mhux aktar tard minn sagħtejn qabel ma jagħlaq is-suq ta’ jum bil-quddiem fiż-żona tal-offerti u għandha tiġi aġġornata meta jseħħu bidliet sinifikanti;
            
         
               (d)
            
            
               fil-punt (d) tal-paragrafu 1 għandha tiġi ppubblikata mhux aktar tard minn ġimgħa qabel ix-xahar tal-konsenja u għandha tiġi aġġornata meta jseħħu bidliet sinifikanti;
            
         
               (e)
            
            
               fil-punt (e) tal-paragrafu 1 għandha tiġi ppubblikata mhux aktar tard mill-15-il jum kalendarju tax-xahar qabel is-sena li magħha tkun relatata d-dejta.
            
         3.   L-unitajiet tal-ġenerazzjoni lokalizzati fiż-żona ta’ kontroll tat-TSO għandhom jipprovdu lil dak it-TSO bl-informazzjoni kollha rilevanti meħtieġa sabiex ikun jista’ jikkalkula d-dejta msemmija fil-punt (a) tal-paragrafu 1.
   L-unitajiet tal-ġenerazzjoni għandhom jitqiesu bħala proprjetarji primarji tal-informazzjoni rilevanti li jipprovdu.
   4.   L-operaturi tas-sistemi tad-distribuzzjoni (“DSO” ) lokalizzati fi ħdan żona ta’ kontroll tat-TSO għandhom jipprovdu lil dak it-TSO bl-informazzjoni kollha rilevanti meħtieġa sabiex ikun jista’ jikkalkula d-dejta msemmija fil-punti (b) sa (e) tal-paragrafu 1.
   Id-DSOs għandhom jitqiesu bħala proprjetarji primarji tal-informazzjoni rilevanti li jipprovdu.
   Artikolu 7
   Informazzjoni relatata man-nuqqas ta’ disponibbiltà ta’ unitajiet ta’ konsum
   1.   Għaż-żoni ta’ kontroll tagħhom, it-TSOs għandhom jipprovdu l-informazzjoni li ġejja lill-ENTSO għall-Elettriku:
   
               (a)
            
            
               informazzjoni dwar in-nuqqas ta’ disponibbiltà ppjanat ta’ 100 MW jew aktar ta’ unità tal-konsum, inklużi bidliet ta’ 100 MW jew aktar fin-nuqqas ta’ disponibbiltà ppjanat ta’ unitajiet tal-konsum, li jdumu għal mill-inqas unità waħda ta’ ħin tas-suq, li tispeċifika:
               
                           —
                        
                        
                           iż-żona tal-offerti,
                        
                     
                           —
                        
                        
                           il-kapaċità disponibbli għal kull unità ta’ ħin tas-suq matul l-avveniment,
                        
                     
                           —
                        
                        
                           ir-raġuni għan-nuqqas ta’ disponibbiltà,
                        
                     
                           —
                        
                        
                           id-data stmata għall-bidu u għat-tmiem (jum, ħin) tal-bidla fid-disponibbiltà;
                        
                     
         
               (b)
            
            
               informazzjoni dwar il-bidliet fid-disponibbiltà effettiva ta’ unità ta’ konsum b’rata tal-enerġija ta’ 100 MW jew aktar, li tispeċifika:
               
                           —
                        
                        
                           iż-żona tal-offerti,
                        
                     
                           —
                        
                        
                           il-kapaċità disponibbli għal kull unità ta’ ħin tas-suq matul l-avveniment,
                        
                     
                           —
                        
                        
                           ir-raġuni għan-nuqqas ta’ disponibbiltà,
                        
                     
                           —
                        
                        
                           id-data tal-bidu u d-data stmata għat-tmiem (jum, ħin) tal-bidla fid-disponibbiltà.
                        
                     
         2.   L-informazzjoni stipulata fil-punt (a) tal-paragrafu 1 għandha tiġi ppubblikata f’forma aggregata għal kull żona tal-offerti, billi tindika t-total tal-kapaċità tal-konsum mhux disponibbli għal kull unità ta’ ħin tas-suq matul perjodu partikolari mill-aktar fis possibbli iżda mhux aktar tard minn siegħa wara li tittieħed id-deċiżjoni rigward in-nuqqas ta’ disponibbiltà ppjanat.
   L-informazzjoni stipulata fil-punt (b) tal-paragrafu 1 għandha tiġi ppubblikata f’forma aggregata għal kull żona tal-offerti, billi tindika t-total tal-kapaċità tal-konsum mhux disponibbli għal kull unità ta’ ħin tas-suq matul perjodu partikolari mill-aktar fis possibbli, iżda mhux aktar tard minn siegħa wara li sseħħ il-bidla fid-disponibbiltà effettiva.
   3.   L-unitajiet tal-konsum lokalizzati f’żona ta’ kontroll tat-TSO għandhom jikkalkulaw u jissottomettu d-dejta stipulata fil-paragrafu 1 lil dak it-TSO.
   L-unitajiet tal-konsum għandhom jitqiesu bħala proprjetarju primarju tad-dejta li jissottomettu.
   Artikolu 8
   Marġni ta’ previżjoni b’sena bil-quddiem
   1.   Għaż-żoni ta’ kontroll tagħhom, it-TSOs għandhom jikkalkulaw u jipprovdu lill-ENTSO għall-Elettriku, għal kull żona tal-offerti, il-marġni ta’ previżjoni b’sena bil-quddiem evalwat fl-unita ta’ ħin tas-suq lokali.
   L-informazzjoni għandha tiġi ppubblikata ġimgħa qabel l-allokazzjoni tal-kapaċità annwali iżda mhux aktar tard mill-15-il jum kalendarju tax-xahar qabel is-sena li magħha tkun relatata d-dejta.
   2.   L-unitajiet tal-ġenerazzjoni u d-DSOs, lokalizzati f’żona ta’ kontroll tat-TSO, għandhom jipprovdu lil dak it-TSO bi kwalunkwe informazzjoni rilevanti meħtieġa sabiex ikun jista’ jikkalkula d-dejta msemmija fil-paragrafu 1.
   L-unitajiet tal-ġenerazzjoni u d-DSOs għandhom jitqiesu bħala proprjetarji primarji tad-dejta li jissottomettu.
   Artikolu 9
   Infrastruttura tat-trażmissjoni
   1.   It-TSOs għandhom jistabbilixxu u jipprovdu informazzjoni dwar bidliet futuri fl-elementi tan-netwerk u l-proġetti ta’ interkonnetturi inkluż l-espansjoni jew iż-żarmar fin-netwerks ta’ trażmissjoni tagħhom fiż-żmien it-tliet snin li jkun imiss, lill-ENTSO għall-Elettriku. Din l-informazzjoni għandha tingħata biss għal miżuri li mistennija jkollhom impatt ta’ mill-inqas 100 MW fuq il-kapaċità transżonali bejn iż-żoni tal-offerti jew fuq il-profili matul mill-inqas unità waħda ta’ ħin tas-suq. L-informazzjoni għandha tinkludi:
   
               (a)
            
            
               l-identifikazzjoni tal-assi kkonċernati;
            
         
               (b)
            
            
               il-lokalizzazzjoni;
            
         
               (c)
            
            
               it-tip ta’ assi;
            
         
               (d)
            
            
               l-impatt fuq il-kapaċità tal-interkonnessjoni skont id-direzzjoni bejn iż-żoni tal-offerti;
            
         
               (e)
            
            
               id-data stmata għat-tlestija.
            
         L-informazzjoni għandha tiġi ppubblikata ġimgħa qabel l-allokazzjoni tal-kapaċità annwali iżda mhux aktar tard mill-15-il jum kalendarju tax-xahar qabel is-sena li magħha hija relatata al-allokazzjoni. L-informazzjoni għandha tiġi aġġornata bil-bidliet rilevanti qabel l-aħħar ta’ Marzu, l-aħħar ta’ Ġunju u l-aħħar ta’ Settembru tas-sena li magħha hija relatata l-allokazzjoni.
   Artikolu 10
   Informazzjoni relatata man-nuqqas ta’ disponibbiltà tal-infrastruttura tat-trażmissjoni
   1.   Għaż-żoni ta’ kontroll tagħhom, it-TSOs għandhom jikkalkolaw u jipprovdu lill-ENTSO għall-Elettriku:
   
               (a)
            
            
               informazzjoni dwar in-nuqqas ta’ disponibbiltà ppjanat, inklużi l-bidliet fin-nuqqas ta’ disponibbiltà ppjanat tal-interkonnessjonijiet u fin-netwerk tat-trażmissjoni li jnaqqsu l-kapaċitajiet transżonali bejn iż-żoni tal-offerti b’100 MW jew aktar matul mill-inqas unità waħda ta’ ħin tas-suq, li tispeċifika:
               
                           —
                        
                        
                           l-identifikazzjoni tal-assi kkonċernati,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           it-tip ta’ assi,
                        
                     
                           —
                        
                        
                           l-impatt stmat fuq il-kapaċità transżonali għal kull direzzjoni bejn iż-żoni tal-offerti,
                        
                     
                           —
                        
                        
                           ir-raġunijiet għan-nuqqas ta’ disponibbiltà,
                        
                     
                           —
                        
                        
                           id-data stmata għall-bidu u għat-tmiem (jum, ħin) tal-bidla fid-disponibbiltà;
                        
                     
         
               (b)
            
            
               informazzjoni dwar il-bidliet fid-disponibbiltà effettiva tal-interkonnessjonijiet u fin-netwerk tat-trażmissjoni li jnaqqsu l-kapaċitajiet transżonali bejn iż-żoni tal-offerti b’100 MW jew aktar matul mill-inqas unità waħda ta’ ħin tas-suq, li tispeċifika:
               
                           —
                        
                        
                           l-identifikazzjoni tal-assi kkonċernati,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           it-tip ta’ assi,
                        
                     
                           —
                        
                        
                           l-impatt stmat fuq il-kapaċità transżonali għal kull direzzjoni bejn iż-żoni tal-offerti,
                        
                     
                           —
                        
                        
                           ir-raġunijiet għan-nuqqas ta’ disponibbiltà,
                        
                     
                           —
                        
                        
                           id-data stmata għall-bidu u għat-tmiem (jum, ħin) tal-bidla fid-disponibbiltà;
                        
                     
         
               (c)
            
            
               informazzjoni dwar il-bidliet fid-disponibbiltà effettiva tal-infrastruttura tas-sistema ta’ distribuzzjoni fil-baħar li jnaqqsu l-alimentazzjoni tal-enerġija mir-riħ b’100 MW jew aktar matul mill-inqas unità waħda ta’ ħin tas-suq, li tispeċifika:
               
                           —
                        
                        
                           l-identifikazzjoni tal-assi kkonċernati,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           it-tip ta’ assi,
                        
                     
                           —
                        
                        
                           il-kapaċità installata tal-ġenerazzjoni tal-enerġija mir-riħ (MW) konnessa mal-assi,
                        
                     
                           —
                        
                        
                           l-enerġija mir-riħ alimentata (MW) fil-ħin li sseħħ il-bidla fid-disponibbiltà,
                        
                     
                           —
                        
                        
                           ir-raġunijiet għan-nuqqas ta’ disponibbiltà,
                        
                     
                           —
                        
                        
                           id-data stmata għall-bidu u għat-tmiem (jum, ħin) tal-bidla fid-disponibbiltà.
                        
                     
         2.   L-informazzjoni stipulata fil-punt (a) tal-paragrafu 1 għandha tiġi ppubblikata mill-aktar fis possibbli, iżda mhux aktar tard minn siegħa wara li tittieħed id-deċiżjoni rigward in-nuqqas ta’ disponibbiltà ppjanat.
   3.   L-informazzjoni stipulata fil-punti (b) u (c) tal-paragrafu 1 għandha tiġi ppubblikata mill-aktar fis possibbli, iżda mhux aktar tard minn siegħa wara li sseħħ il-bidla fid-disponibbiltà effettiva.
   4.   Għall-informazzjoni stipulata fil-punti (a) u (b) tal-paragrafu 1, it-TSOs jistgħu jagħżlu li ma jidentifikawx l-assi kkonċernat u li ma jispeċifikawx il-lokalizzazzjoni tiegħu jekk huwa jkun ikklassifikat bħala informazzjoni sensittiva dwar il-ħarsien tal-infrastruttura kritika fl-Istati Membri tagħhom kif stabbilit fil-punt (d) tal-Artikolu 2 tad-Direttiva tal-Kunsill 2008/114/KE (3). Dan huwa bla ħsara għall-obbligi l-oħra tagħhom stipulati fil-paragrafu 1 ta’ dan l-Artikolu.
   Artikolu 11
   Informazzjoni relatata mal-istima u l-offerta tal-kapaċitajiet transżonali
   1.   Għaż-żoni ta’ kontroll tagħhom, it-TSOs jew, jekk applikabbli, l-allokaturi tal-kapaċità tat-trażmissjoni, għandhom jikkalkolaw u jipprovdu l-informazzjoni li ġejja lill-ENTSO għall-Elettriku minn żmien qabel biżżejjed il-proċess tal-allokazzjoni:
   
               (a)
            
            
               il-kapaċità prevista u offruta (MW) għal kull direzzjoni bejn iż-żoni tal-offerti fil-każ ta’ allokazzjoni tal-kapaċità bbażata fuq kapaċità tat-trażmissjoni koordinata; jew
            
         
               (b)
            
            
               il-parametri rilevanti bbażati fuq il-fluss fil-każ ta’ allokazzjoni tal-kapaċità bbażata fuq il-fluss.
            
         It-TSOs jew, jekk applikabbli, l-allokaturi tal-kapaċità tat-trażmissjoni, għandhom jitqiesu bħala l-proprjetarji primarji tal-informazzjoni li huma jikkalkulaw u jipprovdu.
   2.   L-informazzjoni stipulata fil-paragrafu 1(a) għandha tiġi ppubblikata kif stabbilit fl-Anness.
   3.   B’rabta mal-konnessjonijiet tal-kurrent dirett, it-TSOs għandhom jipprovdu informazzjoni aġġornata lill-ENTSO għall-Elettriku dwar kwalunkwe restrizzjoni li ssir fuq l-użu tal-kapaċità transfruntiera disponibbli, inkluż permezz tal-applikazzjoni ta’ restrizzjonijiet fuq il-bdil fil-fluss tal-produzzjoni tal-elettriku jew limiti fuq it-trasferiment tal-istess jum mhux aktar tard minn siegħa wara li l-informazzjoni tkun magħrufa.
   L-operaturi tal-konnessjonijiet tal-kurrent dirett għandhom jitqiesu bħala l-proprjetarji primarji tal-informazzjoni aġġornata li jipprovdu.
   4.   It-TSOs jew, jekk applikabbli, l-allokaturi tal-kapaċità tat-trażmissjoni, għandhom jipprovdu rapport annwali lill-ENTSO għall-Elettriku li jindika:
   
               (a)
            
            
               l-elementi tan-netwerk kritiku prinċipali li jillimitaw il-kapaċità tat-trasferiment offruta;
            
         
               (b)
            
            
               iż-żona/i ta’ kontroll li għaliha/għalihom jappartjenu l-elementi tan-netwerk kritiku;
            
         
               (c)
            
            
               il-punt safejn it-tħaffif tal-elementi tan-netwerk kritiku jżid il-kapaċità tat-trasferiment offruta;
            
         
               (d)
            
            
               il-miżuri kollha possibbli li jistgħu jiġu implimentati sabiex tiżdied il-kapaċità tat-trasferiment offruta, flimkien mal-ispejjeż stmati tagħhom.
            
         Meta jippreparaw ir-rapport, it-TSOs jistgħu jagħżlu li ma jidentifikawx l-assi kkonċernat u li ma jispeċifikawx il-lokalizzazzjoni tiegħu jekk dan ikun ikklassifikat bħala informazzjoni sensittiva relatata mal-ħarsien tal-infrastruttura kritika fl-Istati Membri tagħhom kif stabbilit fil-punt (d) tal-Artikolu 2 tad-Direttiva 2008/114/KE.
   It-TSOs jew, jekk applikabbli, l-allokaturi tal-kapaċità tat-trażmissjoni, għandhom jitqiesu bħala l-proprjetarji primarji tar-rapport li huma jipprovdu.
   Artikolu 12
   Informazzjoni relatata mal-użu tal-kapaċitajiet transżonali
   1.   Għaż-żoni ta’ kontroll tagħhom, it-TSOs għandhom jikkalkulaw u jipprovdu l-informazzjoni li ġejja lill-ENTSO għall-Elettriku:
   
               (a)
            
            
               fil-każ ta’ allokazzjonijiet espliċiti, għal kull unità ta’ ħin tas-suq u għal kull direzzjoni bejn iż-żoni tal-offerti:
               
                           —
                        
                        
                           il-kapaċità (MW) mitluba mis-suq,
                        
                     
                           —
                        
                        
                           il-kapaċità (MW) allokata lis-suq,
                        
                     
                           —
                        
                        
                           il-prezz tal-kapaċità (Munita/MW),
                        
                     
                           —
                        
                        
                           id-dħul mill-irkant (fil-Munita) għal kull fruntiera bejn iż-żoni tal-offerti;
                        
                     
         
               (b)
            
            
               għal kull unità ta’ ħin tas-suq u għal kull direzzjoni bejn iż-żoni tal-offerti, il-kapaċità totali nnominata;
            
         
               (c)
            
            
               qabel kull allokazzjoni tal-kapaċità, il-kapaċità totali diġà allokata permezz ta’ proċeduri ta’ allokazzjoni preċedenti għal kull unità ta’ ħin tas-suq u għal kull direzzjoni;
            
         
               (d)
            
            
               għal kull unità ta’ ħin tas-suq, il-prezzijiet ta’ jum bil-quddiem f’kull żona tal-offerti (Munita/MWh);
            
         
               (e)
            
            
               fil-każ ta’ allokazzjonijiet impliċiti, għal kull unità ta’ ħin tas-suq, il-pożizzjonijiet netti ta’ kull żona tal-offerti (MW) u d-dħul mill-konġestjoni (fil-Munita) għal kull fruntiera bejn iż-żoni tal-offerti;
            
         
               (f)
            
            
               l-iskambji kummerċjali skedati ta’ jum bil-quddiem f’forma aggregata bejn iż-żoni tal-offerti għal kull direzzjoni u għal kull unità ta’ ħin tas-suq;
            
         
               (g)
            
            
               il-flussi fiżiċi bejn iż-żoni tal-offerti għal kull unità ta’ ħin tas-suq;
            
         
               (h)
            
            
               il-kapaċitajiet transżonali allokati bejn iż-żoni tal-offerti fl-Istati Membri u f’pajjiżi terzi għal kull direzzjoni, għal kull prodott allokat u għal kull perjodu.
            
         2.   L-informazzjoni stipulata
   
               (a)
            
            
               fil-punti (a) u (e) tal-paragrafu 1 għandha tiġi ppubblikata mhux aktar tard minn siegħa wara kull allokazzjoni tal-kapaċità;
            
         
               (b)
            
            
               fil-punt (b) tal-paragrafu 1 għandha tiġi ppubblikata mhux aktar tard minn siegħa wara kull rawnd ta’ nominazzjoni;
            
         
               (c)
            
            
               fil-punt (c) tal-paragrafu 1 għandha tiġi ppubblikata l-aktar tard meta jkunu waslu biex jiġu ppubblikati ċ-ċifri tal-kapaċità offruta kif stabbilit fl-Anness;
            
         
               (d)
            
            
               fil-punt (d) tal-paragrafu 1 għandha tiġi ppubblikata mhux aktar tard minn siegħa wara li jagħlaq is-suq;
            
         
               (e)
            
            
               fil-punt (f) tal-paragrafu 1 għandha tiġi ppubblikata kuljum mhux aktar tard minn siegħa wara l-aħħar “cut-off time” u, jekk ikun applikabbli, għandha tiġi aġġornata mhux aktar tard minn sagħtejn wara kull proċess ta’ nominazzjoni fl-istess jum;
            
         
               (f)
            
            
               fil-punt (g) tal-paragrafu 1 għandha tiġi ppubblikata għal kull unità ta’ ħin tas-suq, kemm jista’ jkun qrib il-ħin reali, iżda mhux aktar tard minn siegħa wara l-perjodu operattiv;
            
         
               (g)
            
            
               fil-punt (h) tal-paragrafu 1 għandha tiġi ppubblikata mhux aktar tard minn siegħa wara l-allokazzjoni.
            
         3.   L-allokaturi tal-kapaċità tat-trażmissjoni, jew fejn applikabbli s-swieq tal-elettriku għandhom jipprovdu lit-TSOs bl-informazzjoni kollha rilevanti meħtieġa sabiex jikkalkulaw id-dejta stipulata fil-paragrafu 1.
   L-allokaturi tal-kapaċità tat-trażmissjoni għandhom jitqiesu bħala l-proprjetarji primarji tal-informazzjoni li jipprovdu.
   Is-swieq tal-elettriku għandhom jitqiesu bħala l-proprjetarji primarji tal-informazzjoni li jipprovdu.
   Artikolu 13
   Informazzjoni relatata mal-miżuri ta’ ġestjoni tal-konġestjoni
   1.   Għaż-żoni ta’ kontroll tagħhom, it-TSOs għandhom jipprovdu l-informazzjoni li ġejja lill-ENTSO għall-Elettriku:
   
               (a)
            
            
               informazzjoni relatata mad-dispaċċ mill-ġdid għal kull unità ta’ ħin tas-suq, li tispeċifika:
               
                           —
                        
                        
                           l-azzjoni meħuda (jiġifieri ż-żieda jew it-tnaqqis fil-produzzjoni, iż-żieda jew it-tnaqqis fit-tagħbija),
                        
                     
                           —
                        
                        
                           l-identifikazzjoni, il-lokalizzazzjoni u t-tip ta’ elementi tan-netwerk ikkonċernati mill-azzjoni,
                        
                     
                           —
                        
                        
                           ir-raġuni għall-azzjoni,
                        
                     
                           —
                        
                        
                           il-kapaċità affettwata mill-azzjoni meħuda (MW);
                        
                     
         
               (b)
            
            
               informazzjoni relatata mat-tpartit għal kull unità ta’ ħin tas-suq, li tispeċifika:
               
                           —
                        
                        
                           l-azzjoni meħuda (jiġifieri ż-żieda jew it-tnaqqis fl-iskambju transżonali),
                        
                     
                           —
                        
                        
                           iż-żoni tal-offerti kkonċernati,
                        
                     
                           —
                        
                        
                           ir-raġuni għall-azzjoni
                        
                     
                           —
                        
                        
                           il-bidla fl-iskambju transżonali (MW);
                        
                     
         
               (c)
            
            
               l-ispejjeż imġarrba f’xahar partikolari mill-azzjonijiet msemmija fil-punti (a) u (b) u minn kwalunkwe azzjoni oħra ta’ rimedju.
            
         2.   L-informazzjoni stipulata:
   
               (a)
            
            
               fil-punti (a) u (b) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn siegħa (1) wara l-perjodu operattiv, għajr għar-raġunijiet li għandhom jiġu ppubblikata mill-aktar fis possibbli iżda mhux aktar tard minn jum wieħed wara l-perjodu operattiv;
            
         
               (b)
            
            
               fil-punt (c) tal-paragrafu 1 għandha tiġi ppubblikata mhux aktar tard minn xahar wieħed wara t-tmiem tax-xahar imsemmi.
            
         Artikolu 14
   Previżjoni ta’ ġenerazzjoni
   1.   Għaż-żoni ta’ kontroll tagħhom, it-TSOs għandhom jikkalkolaw u jipprovdu l-informazzjoni li ġejja lill-ENTSO għall-Elettriku:
   
               (a)
            
            
               it-total tal-kapaċità tal-ġenerazzjoni (MW) installata għall-unitajiet tal-produzzjoni kollha eżistenti ugwali għal jew akbar minn kapaċità ta’ ġenerazzjoni installata ta’ 1 MW, għal kull tip ta’ produzzjoni;
            
         
               (b)
            
            
               informazzjoni dwar unitajiet tal-produzzjoni (dawk eżistenti u oħrajn ippjanati) b’kapaċità ta’ ġenerazzjoni installata ugwali għal jew akbar minn 100 MW. L-informazzjoni għandha tinkludi:
               
                           —
                        
                        
                           l-isem tal-unità,
                        
                     
                           —
                        
                        
                           il-kapaċità ta’ ġenerazzjoni installata (MW),
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           il-livell ta’ konnessjoni tal-vultaġġ,
                        
                     
                           —
                        
                        
                           iż-żona tal-offerti,
                        
                     
                           —
                        
                        
                           it-tip ta’ produzzjoni;
                        
                     
         
               (c)
            
            
               stima tal-ġenerazzjoni skedata totali (MW) għal kull żona tal-offerti u għal kull unità ta’ ħin tas-suq tal-jum ta’ wara;
            
         
               (d)
            
            
               previżjoni tal-ġenerazzjoni tal-enerġija mir-riħ u mix-xemx (MW) għal kull żona tal-offerti u għal kull unità ta’ ħin tas-suq tal-jum ta’ wara.
            
         2.   L-informazzjoni stipulata:
   
               (a)
            
            
               fil-punt (a) tal-paragrafu 1 għandha tiġi ppubblikata kull sena mhux aktar tard minn ġimgħa qabel l-aħħar tas-sena;
            
         
               (b)
            
            
               fil-punt (b) tal-paragrafu 1 għandha tiġi ppubblikata kull sena għat-tliet snin ta’ wara mhux aktar tard minn ġimgħa qabel il-bidu tal-ewwel sena li magħha tkun relatata d-dejta;
            
         
               (c)
            
            
               fil-punt (c) tal-paragrafu 1 għandha tiġi ppubblikata mhux aktar tard mis-18.00, ħin ta’ Brussell, jum qabel issir il-konsenja effettiva;
            
         
               (d)
            
            
               fil-punt (d) tal-paragrafu 1 għandha tiġi ppubblikata mhux aktar tard mis-18.00, ħin ta’ Brussell, jum qabel issir il-konsenja effettiva. L-informazzjoni għandha tiġi aġġornata regolarment u tiġi ppubblikata waqt in-negozjar tal-istess jum, filwaqt li għandu jiġi ppubblikat mill-inqas aġġornament wieħed fit-8.00, ħin ta’ Brussell, dakinhar li ssir il-konsenja effettiva. L-informazzjoni għandha tiġi pprovduta għaż-żoni tal-offerti kollha f’dawk l-Istati Membri biss b’alimentazzjoni ta’ aktar minn 1 % ta’ ġenerazzjoni ta’ enerġija mir-riħ jew mix-xemx fis-sena jew għal dawk iż-żoni tal-offerti b’alimentazzjoni ta’ aktar minn 5 % ta’ ġenerazzjoni ta’ enerġija mir-riħ jew mix-xemx fis-sena.
            
         3.   L-unitajiet tal-produzzjoni lokalizzati f’żona ta’ kontroll tat-TSO għandhom jipprovdu lil dak it-TSO bl-informazzjoni kollha rilevanti meħtieġa sabiex ikun jista’ jikkalkula d-dejta stipulata fil-paragrafu 1.
   L-unitajiet tal-produzzjoni għandhom jitqiesu bħala l-proprjetarji primarji tal-informazzjoni rilevanti li jipprovdu.
   Artikolu 15
   Informazzjoni relatata man-nuqqas ta’ disponibbiltà tal-unitajiet tal-produzzjoni
   1.   Għaż-żoni ta’ kontroll tagħhom, it-TSOs għandhom jipprovdu l-informazzjoni li ġejja lill-ENTSO għall-Elettriku:
   
               (a)
            
            
               informazzjoni dwar in-nuqqas ta’ disponibbiltà ppjanat ta’ 100 MW jew aktar ta’ unità tal-ġenerazzjoni, inklużi l-bidliet ta’ 100 MW jew aktar fin-nuqqas ta’ disponibbiltà ppjanat ta’ dik l-unità tal-ġenerazzjoni, li mistennija jdumu applikabbli għal mill-inqas unità waħda ta’ ħin tas-suq sa tliet snin sussegwenti, li tispeċifika:
               
                           —
                        
                        
                           l-isem tal-unità tal-produzzjoni,
                        
                     
                           —
                        
                        
                           l-isem tal-unità tal-ġenerazzjoni,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           iż-żona tal-offerti,
                        
                     
                           —
                        
                        
                           il-kapaċità ta’ ġenerazzjoni installata (MW),
                        
                     
                           —
                        
                        
                           it-tip ta’ produzzjoni,
                        
                     
                           —
                        
                        
                           il-kapaċità disponibbli waqt l-avveniment,
                        
                     
                           —
                        
                        
                           ir-raġuni għan-nuqqas ta’ disponibbiltà,
                        
                     
                           —
                        
                        
                           id-data tal-bidu u d-data stmata għat-tmiem (jum, ħin) tal-bidla fid-disponibbiltà;
                        
                     
         
               (b)
            
            
               informazzjoni dwar il-bidliet ta’ 100 MW jew aktar fid-disponibbiltà effettiva ta’ unità tal-ġenerazzjoni, li mistennija jdumu applikabbli għal mill-inqas unità waħda ta’ ħin tas-suq, li tispeċifika:
               
                           —
                        
                        
                           l-isem tal-unità tal-produzzjoni,
                        
                     
                           —
                        
                        
                           l-isem tal-unità tal-ġenerazzjoni,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           iż-żona tal-offerti,
                        
                     
                           —
                        
                        
                           il-kapaċità ta’ ġenerazzjoni installata (MW),
                        
                     
                           —
                        
                        
                           it-tip ta’ produzzjoni,
                        
                     
                           —
                        
                        
                           il-kapaċità disponibbli waqt l-avveniment,
                        
                     
                           —
                        
                        
                           ir-raġuni għan-nuqqas ta’ disponibbiltà u
                        
                     
                           —
                        
                        
                           id-data tal-bidu u d-data stmata għat-tmiem (jum, ħin) tal-bidla fid-disponibbiltà;
                        
                     
         
               (c)
            
            
               in-nuqqas ta’ disponibbiltà ppjanat ta’ unità tal-produzzjoni ta’ 200 MW jew aktar inklużi bidliet ta’ 100 MW jew aktar fin-nuqqas ta’ disponibbiltà ppjanat ta’ dik il-unità tal-produzzjoni, iżda mhux ippubblikata skont is-subparagrafu (a), li mistenni li jdum tal-anqas unità waħda ta’ ħin tas-suq sa tliet snin bil-quddiem, li tispeċifika:
               
                           —
                        
                        
                           l-isem tal-unità tal-produzzjoni,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           iż-żona tal-offerti,
                        
                     
                           —
                        
                        
                           il-kapaċità ta’ ġenerazzjoni installata (MW),
                        
                     
                           —
                        
                        
                           it-tip ta’ produzzjoni,
                        
                     
                           —
                        
                        
                           il-kapaċità disponibbli waqt l-avveniment,
                        
                     
                           —
                        
                        
                           ir-raġuni għan-nuqqas ta’ disponibbiltà u
                        
                     
                           —
                        
                        
                           id-data tal-bidu u d-data stmata għat-tmiem (jum, ħin) tal-bidla fid-disponibbiltà;
                        
                     
         
               (d)
            
            
               bidliet ta’ 100 MW jew aktar fid-disponibbiltà effettiva ta’ unità tal-produzzjoni b’kapaċità ta’ ġenerazzjoni installata ta’ 200 MW jew aktar, iżda mhux ippubblikata skont is-subparagrafu (b), li mistennija li jdumu tal-anqas tal-anqas unità waħda ta’ ħin tas-suq, li tispeċifika:
               
                           —
                        
                        
                           l-isem tal-unità tal-produzzjoni,
                        
                     
                           —
                        
                        
                           il-lokalizzazzjoni,
                        
                     
                           —
                        
                        
                           iż-żona tal-offerti,
                        
                     
                           —
                        
                        
                           il-kapaċità ta’ ġenerazzjoni installata (MW),
                        
                     
                           —
                        
                        
                           it-tip ta’ produzzjoni,
                        
                     
                           —
                        
                        
                           il-kapaċità disponibbli waqt l-avveniment,
                        
                     
                           —
                        
                        
                           ir-raġuni għan-nuqqas ta’ disponibbiltà u
                        
                     
                           —
                        
                        
                           id-data tal-bidu u d-data stmata għat-tmiem (jum, ħin) tal-bidla fid-disponibbiltà.
                        
                     
         2.   L-informazzjoni stipulata fil-punti (a) u (c) tal-paragrafu 1 għandha tiġi ppubblikata mill-aktar fis possibbli, iżda mhux aktar tard minn siegħa wara li tittieħed id-deċiżjoni rigward in-nuqqas ta’ disponibbiltà ppjanat.
   L-informazzjoni stipulata fil-punti (b) u (d) tal-paragrafu 1 għandha tiġi ppubblikata mill-aktar fis possibbli, iżda mhux aktar tard minn siegħa wara li sseħħ il-bidla fid-disponibbiltà effettiva.
   3.   L-unitajiet tal-ġenerazzjoni lokalizzati f’żona ta’ kontroll tat-TSO għandhom jipprovdu lil dak it-TSO bid-dejta stipulata fil-paragrafu 1.
   L-unitajiet tal-ġenerazzjoni għandhom jitqiesu bħala l-proprjetarji primarji tad-dejta li jipprovdu.
   Artikolu 16
   Ġenerazzjoni effettiva
   1.   Għaż-żoni ta’ kontroll tagħhom, it-TSOs għandhom jikkalkolaw u jipprovdu l-informazzjoni li ġejja lill-ENTSO għall-Elettriku:
   
               (a)
            
            
               il-produzzjoni tal-ġenerazzjoni effettiva (MW) għal kull unità ta’ ħin tas-suq u għal kull unità ta’ ġenerazzjoni ta’ 100 MW jew aktar ta’ kapaċità ta’ ġenerazzjoni installata;
            
         
               (b)
            
            
               il-produzzjoni tal-ġenerazzoni aggregata għal kull unità ta’ ħin tas-suq u għal kull tip ta’ produzzjoni;
            
         
               (c)
            
            
               il-ġenerazzjoni effettiva jew stmata ta’ enerġija mir-riħ u mix-xemx (MW) f’kull żona tal-offerti għal kull unità ta’ ħin tas-suq;
            
         
               (d)
            
            
               ir-rata medja u aggregata fil-ġimgħa tal-alimentazzjoni tal-impjanti kollha ta’ ħżin idroelettriku u ta’ ġibjuni tal-ilma (MWh) għal kull żona tal-offerti, inkluż iċ-ċifra għall-istess ġimgħa tas-sena ta’ qabel.
            
         2.   L-informazzjoni stipulata:
   
               (a)
            
            
               fil-punt (a) tal-paragrafu 1 għandha tiġi ppubblikata ħamest ijiem wara l-perjodu operattiv;
            
         
               (b)
            
            
               fil-punt (b) tal-paragrafu 1 għandha tiġi ppubblikata mhux aktar tard minn siegħa wara l-perjodu operattiv;
            
         
               (c)
            
            
               fil-punt (c) tal-paragrafu 1 għandha tiġi ppubblikata mhux aktar tard minn siegħa wara l-perjodu operattiv u għandha tiġi aġġornata fuq il-bażi tal-valuri mkejla hekk kif ikunu disponibbli. L-informazzjoni għandha tiġi pprovduta għaż-żoni tal-offerti kollha f’dawk l-Istati Membri biss b’alimentazzjoni ta’ aktar minn 1 % ta’ ġenerazzjoni ta’ enerġija mir-riħ jew mix-xemx fis-sena jew għal dawk iż-żoni tal-offerti b’alimentazzjoni ta’ aktar minn 5 % ta’ ġenerazzjoni ta’ enerġija mir-riħ jew mix-xemx fis-sena;
            
         
               (d)
            
            
               fil-punt (d) tal-paragrafu 1 għandha tiġi ppubblikata fit-tielet jum tax-xogħol wara l-ġimgħa relatata mal-informazzjoni konċernata. L-informazzjoni għandha tiġi pprovduta għaż-żoni tal-offerti kollha f’dawk l-Istati Membri biss b’alimentazzjoni ta’ aktar minn 10 % ta’ dan it-tip ta’ ġenerazzjoni fis-sena jew għal dawk iż-żoni tal-offerti b’alimentazzjoni ta’ aktar minn 30 % ta’ dan it-tip ta’ ġenerazzjoni fis-sena.
            
         3.   L-unitajiet tal-ġenerazzjoni u l-unitajiet tal-produzzjoni lokalizzati f’żona ta’ kontroll tat-TSOs għandhom jipprovdu lil dak it-TSO bl-informazzjoni kollha rilevanti sabiex ikun jista’ jikkalkula d-dejta stipulata fil-paragrafu 1.
   L-unitajiet tal-ġenerazzjoni u l-unitajiet tal-produzzjoni rispettivament għandhom jitqiesu bħala l-proprjetarji primarji tal-informazzjoni rilevanti li jipprovdu.
   Artikolu 17
   Bbilanċjar
   1.   Għaż-żoni ta’ kontroll tagħhom, it-TSOs jew, fejn applikabbli, l-operaturi tas-swieq tal-ibbilanċjar, fejn it-tali swieq jeżistu, għandhom jipprovdu l-informazzjoni li ġejja lill-ENTSO għall-Elettriku:
   
               (a)
            
            
               ir-regoli dwar l-ibbilanċjar, li jinkludu:
               
                           —
                        
                        
                           proċessi għall-akkwist ta’ tipi differenti ta’ riżervi ta’ bbilanċjar u ta’ enerġija ta’ bbilanċjar,
                        
                     
                           —
                        
                        
                           il-metodoloġija tar-rimunerazzjoni kemm għall-provvista tar-riżervi, kif ukoll għall-enerġija attivata għall-ibbilanċjar,
                        
                     
                           —
                        
                        
                           il-metodoloġija tal-kalkolu għall-ħlasijiet tal-iżbilanċ,
                        
                     
                           —
                        
                        
                           jekk tkun applikabbli, deskrizzjoni ta’ kif jitwettaq l-ibbilanċjar transfruntiera bejn żewġ żoni ta’ kontroll jew aktar u l-kondizzjonijiet għall-parteċipazzjoni tal-ġeneraturi u t-tagħbija;
                        
                     
         
               (b)
            
            
               l-ammont ta’ riżervi ta’ bbilanċjar ikkuntrattati (MW) mit-TSO, li jispeċifika:
               
                           —
                        
                        
                           is-sors tar-riżerva (il-ġenerazzjoni jew it-tagħbija),
                        
                     
                           —
                        
                        
                           it-tip ta’ riżerva (pereżempju; Riżerva ta’ Trażżin tal-Frekwenza, Riżerva ta’ Restorazzjoni tal-Frekwenza, Riżerva ta’ Sostituzzjoni),
                        
                     
                           —
                        
                        
                           il-perjodu ta’ żmien li għalih jiġu kkuntrattati r-riżervi (pereżempju; siegħa, jum, ġimgħa, xahar, sena, eċċ.);
                        
                     
         
               (c)
            
            
               il-prezzijiet imħallsa mit-TSO għal kull tip ta’ riżerva ta’ bbilanċjar akkwistata u għal kull perjodu ta’ akkwist (il-Munita/MW/perjodu);
            
         
               (d)
            
            
               l-offerti aggregati aċċettati għal kull unità taż-żmien għall-ibbilanċjar, separatament għal kull tip ta’ riżerva ta’ bbilanċjar;
            
         
               (e)
            
            
               l-ammont ta’ enerġija ta’ bbilanċjar attivata (MW) għal kull unità taż-żmien għall-ibbilanċjar u għal kull tip ta’ riżerva;
            
         
               (f)
            
            
               il-prezzijiet imħallsa mit-TSO għall-enerġija ta’ bbilanċjar attivata għal kull unità taż-żmien għall-ibbilanċjar u għal kull tip ta’ riżerva; l-informazzjoni dwar il-prezzijiet għandha tiġi pprovduta separatament għar-regolazzjoni ’l fuq u ’l isfel;
            
         
               (g)
            
            
               il-prezzijiet tal-iżbilanċ għal kull unità taż-żmien għall-ibbilanċjar;
            
         
               (h)
            
            
               il-volum ta’ żbilanċ totali għal kull unità taż-żmien għall-ibbilanċjar;
            
         
               (i)
            
            
               il-bilanċ finanzjarju ta’ kull xahar taż-żona ta’ kontroll, li jispeċifika:
               
                           —
                        
                        
                           l-ispejjeż li ġarrab it-TSO għall-akkwist tar-riżervi u għall-attivazzjoni tal-enerġija ta’ bbilanċjar,
                        
                     
                           —
                        
                        
                           id-dħul nett għat-TSO wara s-saldu tal-kontijiet ta’ żbilanċ mal-partijiet responsabbli għall-ibbilanċjar;
                        
                     
         
               (j)
            
            
               jekk tkun applikabbli, informazzjoni rigward l-Ibbilanċjar taż-Żona ta’ Kontroll Trasversali għal kull unità taż-żmien għall-ibbilanċjar, li tispeċifika:
               
                           —
                        
                        
                           il-volumi tal-offerti skambjati tax-xiri u tal-bejgħ għal kull unità taż-żmien għal akkwist,
                        
                     
                           —
                        
                        
                           il-prezzijiet massimi u minimi tal-offerti skambjati tax-xiri u tal-bejgħ għal kull unità taż-żmien għal akkwist,
                        
                     
                           —
                        
                        
                           il-volum tal-enerġija ta’ bbilanċjar attivata fiż-żoni ta’ kontroll ikkonċernati.
                        
                     
         L-operaturi tas-swieq tal-ibbilanċjar għandhom jitqiesu bħala l-proprjetarji primarji tal-informazzjoni li jipprovdu.
   2.   L-informazzjoni stipulata:
   
               (a)
            
            
               fil-punt (b) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn sagħtejn qabel il-proċess ta’ akkwist li jkun imiss;
            
         
               (b)
            
            
               fil-punt (c) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn siegħa wara li jintemm il-proċess ta’ akkwist;
            
         
               (c)
            
            
               fil-punt (d) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn siegħa wara l-perjodu operattiv;
            
         
               (d)
            
            
               fil-punt (e) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn 30 minuta wara l-perjodu operattiv. Fil-każ li d-dejta tkun preliminarja, iċ-ċifri għandhom jiġu aġġornati meta d-dejta ssir disponibbli;
            
         
               (e)
            
            
               fil-punt (f) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn siegħa wara l-perjodu operattiv;
            
         
               (f)
            
            
               fil-punt (g) tal-paragrafu 1 għandha tiġi ppubblikata mill-aktar fis possibbli;
            
         
               (g)
            
            
               fil-punt (h) tal-paragrafu 1 għandha tiġi ppubblikata mill-aktar fis possibbli iżda mhux aktar tard minn 30 minuta wara l-perjodu operattiv. Fil-każ li d-dejta tkun preliminarja, iċ-ċifri għandhom jiġu aġġornati meta d-dejta ssir disponibbli;
            
         
               (h)
            
            
               fil-punt (i) tal-paragrafu 1 għandha tiġi ppubblikata mhux aktar tard minn tliet xhur wara xahar operattiv. F’każ li s-saldu jkun wieħed preliminari, iċ-ċifri għandhom jiġu aġġornati wara s-saldu finali;
            
         
               (i)
            
            
               fil-punt (j) tal-paragrafu 1 għandha tiġi ppubblikata mhux aktar tard minn siegħa wara l-perjodu operattiv.
            
         Artikolu 18
   Responsabbiltà
   Ir-responsabbiltà tal-proprjetarju primarju tad-dejta, tal-fornitur tad-dejta u tal-ENTSO għall-Elettriku skont dan ir-Regolament għandha tkun limitata għal każijiet ta’ negliġenza serja u/jew imġiba ħażina volontarja. Fi kwalunkwe każ, dawn ma għandhomx ikunu responsabbli biex jikkumpensaw lill-persuna li tuża d-dejta għal kwalunkwe telf ta’ profitt, għal telf ta’ negozju, jew għal kwalunkwe ħsara inċidentali, speċjali jew konsegwenzjali indiretta oħra ta’ kull xorta li tirriżulta minn ksur tal-obbligi tagħhom skont dan ir-Regolament.
   Artikolu 19
   Emenda għar-Regolament (KE) Nru 714/2009
   Il-punti 5.5 sa 5.9 tal-Anness I tar-Regolament (KE) Nru 714/2009 jitħassru b’effett mill-5 ta’ Jannar 2015.
   Artikolu 20
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   L-Artikolu 4(1) għandu japplika 18-il xahar wara d-dħul fis-seħħ ta’ dan ir-Regolament.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-14 ta’ Ġunju 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 211, 14.8.2009, p. 15.
   
      (2)  ĠU L 326, 8.12.2011, p. 1.
   
      (3)  ĠU L 345, 23.12.2008, p. 75.
   
      ANNESS
      
         Il-pubblikazzjoni tal-informazzjoni msemmija fl-Artikolu 11(2)
      
      
                  Perjodu tal-allokazzjoni tal-kapaċità
               
               
                  Il-kapaċità transżonali prevista li għandha tiġi ppubblikata
               
               
                  Il-kapaċità offruta li għandha tiġi ppubblikata
               
            
                  Kull sena
               
               
                  Ġimgħa qabel il-proċess tal-allokazzjoni annwali iżda mhux aktar tard mill-15 ta’ Diċembru, għax-xhur kollha tas-sena ta’ wara.
               
               
                  Ġimgħa qabel il-proċess tal-allokazzjoni annwali iżda mhux aktar tard mill-15 ta’ Diċembru.
               
            
                  Kull xahar
               
               
                  Jumejn tax-xogħol qabel il-proċess tal-allokazzjoni ta’ kull xahar, għall-jiem kollha tax-xahar ta’ wara
               
               
                  Jumejn tax-xogħol qabel il-proċess tal-allokazzjoni ta’ kull xahar.
               
            
                  Kull ġimgħa
               
               
                  Kull nhar ta’ Ġimgħa, għall-jiem kollha tal-ġimgħa ta’ wara
               
               
                  Jum qabel il-proċess tal-allokazzjoni ta’ kull ġimgħa.
               
            
                  Jum bil-quddiem
               
               
                   
               
               
                  Siegħa (1) qabel l-għeluq tas-suq immedjat, għal kull unità ta’ ħin tas-suq.
               
            
                  Fl-istess jum (intra-day)
               
               
                   
               
               
                  Siegħa (1) qabel l-ewwel allokazzjoni tal-istess jum u mbagħad f’ħin reali, għal kull unità ta’ ħin tas-suq.